**INSPIRATIVNE PRIČE I NEKONVENCIONALNI FORMAT: KONFERENCIJA „ŽENE (SU) U PRAVU“ KAO INTERAKTIVNA PLATFORMA ZA RAZMJENU ISKUSTAVA**

**Zlata Hrvoj-Šipek i Vesna Škare-Ožbolt kao mentorice i inspiracija mlađim kolegicama**

U Zagrebu je 26. i 27.05. održana konferencija *Žene (su) u pravu* u organizaciji ELSA-e Hrvatska koja je okupila pravnice iz akademske zajednice, politike, pravosuđa, odvjetništva i direktorskih pozicija. Susret je organiziran u izuzetno inovativnom i neformalnom formatu, u prostoru zagrebačkog kafića Old School, što je bila jedna od namjera organizatorica kako bi potaknule prijateljske razgovore i razmjenu karijernih savjeta u opuštenoj i toploj atmosferi.

Konferenciju su uvodnim govorima otvorili predsjednica ELSA-e Hrvatska **Iman Mrkić**, prodekanica Pravnog fakulteta u Osijeku **Paula Poretti**, dekanica Pravnog fakulteta u Rijeci **Vesna Crnić-Grotić** i dekan Pravnog fakulteta u Zagrebu **Ivan Koprić**, izražavajući svoju podršku studentskim projektima.

*“Potaknute time što smo i same na početku karijere, odlučile smo organizirati konferenciju kojom bismo sudionicima pružile priliku da čuju iskustva i upoznaju put uspjeha iznimnih žena u pravnom sektoru. Kroz četiri panel rasprave pravnice su podijelile svoje priče o karijernom rastu ističući izazove s kojima su se susretale i kako su ih savladavale.”* **- Iman Mrkić, predsjednica ELSA-e Hrvatska**

*“Trudile smo se okupiti žene koje obnašaju različite funkcije, a kojima je zajedničko da su postigle iznimne rezultate u pravnoj profesiji. One su hrabro podijelile svoje osobne priče, istaknuvši prepreke s kojima su se suočile te strategije koje su primijenile kako bi ih nadvladale. Njihova iskustva i saznanja inspirirala su i motivirala sljedeću generaciju pravnih stručnjakinja.”* **- Paula Bačić, dopredsjednica ELSA-e Hrvatska**

*“Važno je naglasiti da je izgradnja snažne mreže žena u pravnoj profesiji ključna za mentorstvo, zajedničko napredovanje i prevladavanje izazova. Kroz ovakve događaje, žene imaju priliku povezivati se s kolegicama, izgrađivati međusobno povjerenje te poticati jedna drugu na uspjeh i postizanje izvanrednih rezultata kako bi imale priliku rasti, ostvariti svoje potencijale i biti vođe u svom području.”* **- Ana Šapina, dopredsjednica ELSA-e Hrvatska**

Ulogu diskutantica na prvom panelu imale su *Žene u akademskoj zajednici*, dekanica Pravnog fakulteta u Rijeci **Vesna Crnić-Grotić,** Prodekanica Pravnog fakulteta u Zagrebu **Iris Goldner Lang** te profesorica i predsjednica Hrvatskog glazbenog zavoda **Romana Matanovac Vučković**. Zanimljivo je da nijedna nije maštala o studiju prava, no sada sve uživaju u svojoj profesiji. Sve tri su priznale da puno rade jer bez puno rada nema ni uspjeha. Ipak, ističu da posao nije naporan i težak kad radiš ono što voliš.

Državna tajnica u Ministarstvu pravosuđa **Vedrana Šimundža-Nikolić,** gradonačelnica Petrinje **Magdalena Komes** i bivša ministrica pravosuđa **Vesna Škare-Ožbolt** razgovarale su na panelu *Žene u politici* dotičući se izazova u životu žena u visokoj politici kao što su predrasude, manjak podrške i mentorstva, rodna neravnoteža, usklađivanje obiteljskih i karijernih obveza. Slušajući njihove priče, moglo se zaključiti da i u ovom području svakako ima mjesta za žene, no da je u nekim trenucima potrebna zaista visoka doza odvažnosti i hrabrosti. Svaki je naslov u novinama, kažu premostiv kada imate podršku obitelji i bližnjih.

Uz **Zlatu Hrvoj-Šipek** i **Tenu Šimonović Einwalter** na trećem panelu*Žene u pravosuđu i šire* sudjelovale su **Lana Petö Kujundžić,** sutkinja Visokog kaznenog suda i **Lucia Ana Tomić,** direktorica u Wiener osiguranju koje su istaknule važnost učinkovite korporacijske kulture koja može biti katalizator za koheziju u radnom okruženju te potaknuti odgovornost, razvoj i međuljudske odnose među svim zaposlenicima. Glavna državna odvjetnica i Pučka pravobraniteljica posebno su se dotakle nedostatka pravnog znanja i razumijevanja pravosuđa u društvu Republike Hrvatske, odnosno među građanima, što ponekad rezultira otežanim procesima unutar pravnog sustava te usporava razvoj i primjenu prava.

Na posljednjem panelu *Žene u odvjetništvu* priliku da podijele svoja iskustva imale su četiri mlade i uspješne odvjetnice: **Mia Kalajdžić,** partnerica u međunarodnom odvjetničkom društvu CMS, **Nina Radić Kuzik,** partnerica u odvjetničkom društvu Šavorić & Partneri, **Iva Mišković,** partnerica u odvjetničkom društvuMišković & Miškovići **Valerija Cerovski,** odvjetnica u suradnji s Deloitte Legal. U razgovoru s njima moglo se zaključiti da se obrazovni sustav ipak mijenja i da studenti danas imaju brojne mogućnosti kojih, ne tako davno, nije bilo. Prakse u inozemstvu, studentske razmjene, natjecanja i simulacije samo su neke od njih, a sudionici takvih aktivnosti sigurno će se izdvojiti iz mase.

Tijekom rasprave panelistice su se dotakle i teme majčinstva kad se radi o ženama na visokim pozicijama. Raspravljale su o predrasudama koje doživljavaju majke na radnom mjestu te su otvoreno iznijele prepreke s kojima su se same suočavale zbog svoje uloge. Ova otvorena diskusija naglasila je potrebu za kontinuiranim radom na prevladavanju stigmi i stereotipa.

**UMREŽAVANJE I PODRŠKA KLJUČNI ZA NAPREDAK ŽENA U PRAVNOJ STRUCI**

U proteklim godinama, pravna profesija svjedoči ohrabrujućem pomaku prema postizanju rodne ravnopravnosti, s porastom broja žena koje preuzimaju vodeće uloge i ostavljaju svoj trag u ovom području.

*“Iskreno se nadamo da ćemo u budućnosti imati prilike češće sudjelovati na događajima poput ovog, koji aktivno rade na unapređivanju položaja žena, poticanju razmjene iskustava i znanja te izgradnji snažne mreže i podrške žena u pravnom sektoru"* - **Mihaela Solić, tajnica ELSA-e Hrvatska**

S obzirom na prirodu studentske udruge, organizacija same konferencije ne bi bila moguća bez potpore sponzora i partnera koji su s veseljem prihvatili poziv. Projekt su podržali: Odvjetničko društvo *Hanžeković & Partneri*, *Lexpera*, *Wiener osiguranje*, odvjetničko društvo *Šavorić & Partneri,* odvjetničko društvo *CMS*, *Deloitte Legal.* Kako bismo dodatno razveselili sudionike konferencije pomogli su nam i *Borboleta*, *LA Piel*, *Gradska ljekarna Zagreb*, *Orbico*, *MARRA Cosmetics*, *Elizabeth Arden Hrvatska*, *Mabox*, *SASKIN*, *Olival*, *Violeta,* *Selfie Museum Zagreb*, *makeup by DB*, *Lasta* te *Old School Cafe*.

Također, podršku su pružila i sva četiri pravna fakulteta u Hrvatskoj te Studentski centar u Zagrebu.

Više informacija o organizacijskom timu, panelisticama i sponzorima pogledajte na poveznici (https://linktr.ee/zeneupravu).